Zajac, Pavol, poslanec NR SR (2014-12-12):
Nepostavil sa tu predseda vlády a nepovedal, že si stojí za takýmto obstarávaním, že si stojí za takouto zmluvou. Ani pán minister Kaliňák to nepovedal. Nikto z nich neobhajoval túto zmluvu. Ani z vládnych poslancov som nepočul, že by niekto obhajoval túto zmluvu. A hlavne čiastku, za ktorú sa má platiť za tieto služby. Aj z tejto diskusie vyplynulo, dámy a páni, to, čo som tu hovoril, že všetci sme predpokladali, že keď tu niekto poskytuje komplexné služby elektronického mýta a takto to vysúťažil a podpísal zmluvu v roku, 13. januára 2009, podotýkam, komplexné služby elektronického mýta, takže platby palivovými kartami budú v tejto službe. Malo to byť v tých 863 mil. Len niekoho napadlo, že urobí dodatok v roku 2009 a za tieto služby bude chcieť ďalších 140 mil. na 13 rokov. Našťastie Európska komisia pri kontrole celej tejto prevádzky, celého toho biznisu so SkyTollom, prišla na to, že tento dodatok bol urobený bez súťaže, v rozpore s pravidlami Európskej komisie, a preto Národná diaľničná spoločnosť pred rokom musela vypísať súťaž na tieto služby. A z tej súťaže vzišla firma Paywell. Firma Paywell, za ktorú to bude robiť firma Fleetpay, tak ako aj doteraz. Ale aj pán minister Počiatek povedal, čakali sme, že to bude nižšia cena. Čakali sme, že to bude nižšia cena. Tak keď čakali, že to bude nižšia cena, tak mali túto súťaž zrušiť a oprávnenia v zákone na to mali. Nikto z vás, ktorí ste vystúpili z vládnych poslancov, mi nevyvrátil, že sa súťaž nedá zrušiť. Veď to je právo obstarávateľa, že má právo zrušiť súťaž, z ktorej vyjde víťaz, ktorý nespĺňa jeho predpoklady. Tak keď ste čakali nižšiu cenu, mali ste súťaž zrušiť a vypísať novú súťaž a zmeniť kritériá. Dámy a páni, ale táto kauza, táto kauza firmy Paywell, Fleetpay, SkyToll ukazuje na oveľa, oveľa závažnejšie veci a rád by som sa k nim vyjadril. Kto vlastne vládne v tejto krajine? Kto vlastne vládne v tejto krajine? Sú to volení zástupcovia ľudí v slobodných voľbách alebo finančné skupiny? Sú to finančné skupiny, ktoré si dneska sú schopné dať do vlády svojho zástupcu? Kto tu vlastne vládne? Finančné skupiny si dajú svojho zástupcu do vlády, aby mohli robiť biznis s verejnými financiami! Financiami a peniazmi nás všetkých občanov Slovenska. Na toto poukázala táto kauza. Pán minister Počiatek dostal už raz žltú kartu od Roberta Fica v prvej vláde za návštevu jachty finančnej skupiny, finančných žralokov, J&T. Robert Fico sa vyjadril kedysi, že nemá rád finančné skupiny alebo, teda že má ich rád ako koza nôž. Cez to všetko je Ján Počiatek dnes ministrom dopravy aj jeho druhej vlády. Preto by som si dovolil z tohto miesta už nie ministra Jána Počiatka, ale predsedu vlády Roberta Fica vyzvať, aby dal pokyn zrušiť túto zmluvu, vypísať novú zmluvu a vyvodil personálnu zodpovednosť. Dámy a páni, je tu návrh na vyslovenie nedôvery členovi vlády Slovenskej republiky Jánovi Počiatkovi. Obraciam sa na vládnych poslancov s tým, aby pomohli Robertovi Ficovi a zahlasovali za odvolanie Jána Počiatka. Lebo pomôžu Robertovi Ficovi, sebe, ale hlavne verejným financiám, peniazom nás všetkých. Keď to neurobíte, skôr či neskôr to bude musieť urobiť Robert Fico. Na záver, ešte raz vás vyzývam, aby ste múdro hlasovali na záver a hlasovali za odvolanie ministra Jána Počiatka. (Potlesk.)